Neuvoston päätelmät, 13 päivältä heinäkuuta 2001, koulutusjärjestelmien konkreettisia tulevaisuuden tavoitteita koskevan selvityksen seurannasta



Virallinen lehti nro C 204 , 20/07/2001 s. 0006 - 0007



Neuvoston päätelmät, 13 päivältä heinäkuuta 2001, koulutusjärjestelmien konkreettisia tulevaisuuden tavoitteita koskevan selvityksen seurannasta (2001/C 204/03) EUROOPAN UNIONIN NEUVOSTO 1. MUISTUTTAA, että neuvosto (koulutus) hyväksyi 12 päivänä helmikuuta 2001 Lissabonissa maaliskuussa 2000 kokoontuneelta Eurooppa-neuvostolta saamansa valtuutuksen mukaisesti Tukholmassa kokoontuneelle Eurooppa-neuvostolle toimitettavan koulutusjärjestelmien konkreettisia tulevaisuuden tavoitteita koskevan selvityksen, jossa todettiin hyvin selkeästi kaikille selvityksen seurantaan osallistuville, että selvityksen täytäntöönpanon suunnittelussa ja painopisteiden valinnassa olisi edistyttävä nopeasti. 2. MUISTUTTAA, että Tukholman Eurooppa-neuvosto painotti, että yhteisen selvityksen, jonka neuvosto ja komissio aikovat esittää keväällä 2002 Barcelonassa kokoontuvalle Eurooppa-neuvostolle, olisi sisällettävä "koulutusjärjestelmien tavoitteiden seurantaa koskeva yksityiskohtainen työohjelma ja arviointi siitä, miten tavoitteet on saavutettu avoimen koordinointimenetelmän avulla ja maailmanlaajuisesti tarkastellen". 3. ON YHTÄ MIELTÄ SIITÄ, että 12 päivänä helmikuuta 2001 hyväksytyn tavoiteselvityksen seurannan tärkeimmät tavoitteet ovat: - arvioida selvityksessä mainittujen tavoitteiden saavuttamista, jotta neuvosto (koulutus) voi raportoida asiasta Eurooppa-neuvostolle aina, kun tämä vaikuttaa aiheelliselta, - tukea koulutuspolitiikan suunnittelun kehittämistä ja täytöntöönpanoa kaikilla tasoilla, - kehittää edelleen jäsenvaltioiden välistä yhteistyötä ja hyvien toimintatapojen vaihtoa ja parantaa siten tämän työn tehokkuutta ja tehoa. Kuten tavoiteselvityksessä on todettu, koko seurantaprosessin ajan on otettava huomioon muut neuvoston (koulutus) työhön vaikuttavat Euroopan tason prosessit. Näissä prosesseissa olisi niin ikään otettava huomioon koulutusjärjestelmien tavoitteita koskeva seurantatyö. 4. SOPII seuraavista Barcelonan Eurooppa-neuvostoa edeltävistä toimista: - ehdotus työohjelmaksi, johon sisältyy tarkemmin viimeistelty metodologia, ja josta keskustellaan 29 päivänä marraskuuta 2001 pidettävässä neuvoston istunnossa, - komission ja neuvoston yhteinen kertomus, johon sisältyy 14 päivänä helmikuuta 2002 pidettävässä neuvoston istunnossa hyväksyttävä ja Barcelonan Eurooppa-neuvostolle toimitettava yksityiskohtainen työohjelma. 5. KOROSTAA, että työohjelman olisi katettava vuoteen 2004 ulottuva ajanjakso riittävän yksityiskohtaisesti, koska tavoitteena on, että työskentely olisi siihen mennessä alkanut kaikilla tavoiteselvityksessä mainituilla aloilla. Työohjelman olisi myös katettava vuoteen 2010 asti ennakoitavissa olevan kehityksen pääpiirteet. Työohjelmalla olisi pyrittävä myös hyvään yleissivistävään koulutukseen, jotta elinikäistä oppimista voidaan edistää jatkuvasti kehittyvän yhteiskunnan edellyttämällä tavalla. 6. ON MYÖS YHTÄ MIELTÄ siitä, että työskentely aloitetaan seuraavilla kolmella alueella, joita korostettiin myös Tukholman Eurooppa-neuvoston päätelmissä: - perustaidot - tieto- ja viestintätekniikka - matematiikka, luonnontieteet ja teknologia. 7. KOROSTAA, että työskentelyn pitäisi alkaa viipymättä kaikilla kolmella sovitulla alueella, jotta edistymisestä voitaisiin antaa selvitys neuvoston ja komission yhteisessä Barcelonassa esitettävässä kertomuksessa. 8. PAINOTTAA, että vaikka indikaattorit ovat vain yksi tekijä seurantaprosessissa, ne ovat tärkeä väline suorituskyvyn mittaamisessa ja vertaamisessa. Mikäli prosessista halutaan onnistunut ja uskottava, indikaattoreita on tuettava selkeästi määritellyillä, vertailukelpoisilla ja ennen kaikkea harjoitettavan politiikan kannalta merkittävillä tiedoilla. 9. VAHVISTAA EDELLEEN, että seurantaprosessin tavoitteet voidaan saavuttaa ainoastaan jäsenvaltioiden aktiivisen osallistumisen ja panostamisen avulla, esimerkiksi: - antamalla tarvittavaa tukea kansallisille tilastotoimistoille, - toimittamalla ajantasaistettuja tietoja sekä kansallisia ennusteita ja tavoitteita, jos niitä on saatavilla, - tiedottamalla sellaisista kansallisia politiikkoja ja välineitä koskevista muutoksista, joilla on vaikutusta koulutusjärjestelmiin, - panostamalla seuraavien työvaiheiden kaikkiin muihin osatekijöihin, esimerkiksi antamalla laadullisia tietoja, osallistumalla ja nimittämällä asiantuntijoita työryhmiin. 10. MUISTUTTAA lisäksi, että komissio osallistuu työskentelyn kaikkiin vaiheisiin täysimääräisesti. Komission olisi tästä syystä tehtävä tarpeelliset aloitteet prosessin tukemiseksi.